YEL-työtuloa ei lasketa kalenterivuodelta. YEL-työtulo määritellään aina vuositasoisena summana, vaikka YEL-vakuutus olisikin voimassa vain osan vuotta. Kalenterivuosi tarkoittaa tammi-joulukuun välistä aikaa. Vuositasoinen tarkoittaa mitä tahansa 12 kuukauden ajanjaksoa, esimerkiksi 1.4.2021-31.3.2022. Vaikka YEL-työtulo arvioidaan vuositasoisena, YEL-vakuutusmaksut laskutetaan vain vakuutuksen voimassaoloajalta. Esimerkki Ville Valokuvaaja työskentelee kevytyrittäjänä viisi kuukautta ja hänen bruttopalkkansa on 1000 € kuukaudessa. Ville arvioi, että ei tarvitse YEL-vakuutusta, koska hänen bruttopalkkansa jää alle 8 261,71 € vuonna 2022 (YEL-minimityötulo). Kun Villen bruttopalkkaa tarkastellaan vuositasoisena (1000 € x 12), se ylittää YEL-vakuuttamisen minimirajan. Villen tulee ottaa YEL-vakuutus niiden viiden kuukauden ajalle, jolloin hän työskentelee. Ville maksaa YEL-vakuutusmaksua viiden kuukauden ajalta eli siltä ajalta, kun vakuutus on voimassa.